हमारी टीम फिर भी भारत गई, आप इंडियन टीम भेजें...उन्हें सिर-आंखों पर रखेंगे
Pakistani Player Shahid Afridi Talks About Asia Cup Controversy - एशिया कप विवाद के बीच पाकिस्तान क्रिकेट टीम के पूर्व कप्तान शाहिद अफरीदी ने एक बड़ा दावा किया है। अफरीदी ने कहा कि पहले की बात बता रहा हूं। एक भारतीय ने पाकिस्तानी टीम को धमकी दी थी
एशिया कप विवाद के बीच पाकिस्तान क्रिकेट टीम के पूर्व कप्तान शाहिद अफरीदी ने एक बड़ा दावा किया है। अफरीदी ने सोमवार को कहा कि एक भारतीय ने पाकिस्तानी टीम को धमकी दी थी कि हम भारत नहीं जा सकते। अफरीदी ने धमकी देने वाले व्यक्ति का नाम नहीं बताया और ना ही वो सीरीज या वक्त जब ये घटना हुई थी।
अफरीदी ने कहा- हमारी टीम ने इस धमकी को दरकिनार कर दिया। हमारी सरकार ने इसे एक जिम्मेदारी के तौर पर लिया और टीम भारत आई। खतरे हमारे रिश्तों को बर्बाद नहीं कर सकते हैं। खतरे बने रहेंगे।
अफरीदी का यह बयान तब आया है, जब पाकिस्तान एशिया कप अपने ही देश में करवाने पर अड़ा है। उधर, भारतीय क्रिकेट कंट्रोल बोर्ड (BCCI) वहां टीम नहीं भेजना चाहता है। रिपोर्ट्स में दावा किया जा रहा है कि दोनों देशों के क्रिकेट बोर्ड दुबई में मिलकर इसका कोई रास्ता निकालेंगे। लेकिन इस मीटिंग को लेकर कोई आधिकारिक बयान अभी तक नहीं आया है।
इंडिया-पाकिस्तान क्रिकेट पर शाहीद अफरीदी, 3 पॉइंट
1. इंडिया की टीम पाकिस्तान आती है तो बहुत अच्छा
लीजेंड क्रिकेट लीग के दौरान शाहिद अफरीदी मीडिया के साथ चैट के जरिए बातचीत कर रहे थे। इसी दौरान उन्होंने इंडिया-पाकिस्तान क्रिकेट, एशिया कप विवाद पर बातचीत की। शाहिद अफरीदी ने कहा, "आप इंडियन टीम को भेजो तो सही। हम लोग उन्हें सिर-आंखों पर रखेंगे। भारतीय टीम अगर पाकिस्तान आती है तो यह बहुत अच्छा रहेगा। भारत क्रिकेट और पाकिस्तान के लिए एक कदम बढ़ाएगी।"
2. भारत के खिलाफ बहुत पैशन से क्रिकेट खेला है
अफरीदी ने कहा, "यह लड़ाई-झगड़ों का समय नहीं है। हम चाहते हैं कि रिश्ते बेहतर हों। हमने भारत के खिलाफ बहुत प्यार और पैशन के साथ क्रिकेट खेला है। हमें याद है कि हम जब भारत गए थे, तब हमारा बहुत शानदार स्वागत हुआ था।"
3. युवराज और भज्जी खरीदारी करने मार्केट जाते थे
पूर्व पाकिस्तानी कैप्टन ने भारत के पाकिस्तान दौरों का भी जिक्र किया। कहा, "अगर आपको 2005 की सीरीज याद हो तो हरभजन और युवराज मार्केट में खरीदारी के लिए जाते थे। वो लोग रेस्टोरेंट भी गए। लोग पैसे भी नहीं लेते थे। इन दोनों देशों की यही खूबसूरती है।"
करीब 10 सालों से इन दोनों देशों के बीच सीरीज नहीं
भारत-पाकिस्तान के बीच करीब 10 सालों से कोई द्विपक्षीय सीरीज नहीं खेली गई है। आखिरी बार 2012-13 में पाकिस्तान टीम ने ही भारत का दौरा किया था। तब दोनों टीमों के बीच तीन वनडे और दो टी20 मुकाबलों की सीरीज हुई थी। तब वनडे सीरीज में पाकिस्तान टीम 2-1 से जीता था, जबकि टी20 सीरीज 1-1 से बराबर रही थी। उसके बाद से दोनों टीमें सिर्फ आईसीसी टूर्नामेंट में ही एक दूसरे के साथ मैच खेलती हैं।
साल 1984 में पहली बार खेला गया था एशिया कप
एशिया कप साल 1984 में शुरू हुआ था। वहीं शुरुआत में, इस टूर्नामेंट में केवल भारत, पाकिस्तान व श्रीलंका ही खेले थे, लेकिन धीरे-धीरे, बांग्लादेश और अफगानिस्तान भी इस टूर्नामेंट में शामिल हुए।
एशिया कप की सबसे सफल टीम
7 बार भारत जीता
6 बार श्रीलंका
2 बार पाकिस्तान